Europarlamentarul PNL Gheorghe Falcă a dezvăluit într-o intervenție pentru B1 TV ce rol vor avea Sebastian Burduja și Gabriela Firea în campania medicului Cătălin Cîrstoiu pentru Primăria Capitalei. Aceștia vor fi coordonatorii politici ai candidatului comun PSD-PNL:
"Va avea un șef de campanie. Cei doi, domnul Burduja și Gabriela Firea vor fi coordonatori politici, vor fi liantul între candidatul nostru și structurile politice de la PNL și PSD din sectoare. Împreună cu echipa pe care o să o prezinte astăzi Cătălin Cîrstoiu pleacă cu prima șansă și sperăm să obținem pe lângă funcția de primar general și o majoritate funcțională astfel încât mari reforme pentru București să prindă substanță.
E nevoie să conectezi Bucureștiul cu județul Ilfov, să crești zona de mobilitate, să crească calitatea urbanistică în municipiul București, mobilitatea și ecologizarea transportului în comun să continue. Sunt lucruri pe care o să le vedeți în programul candidatului nostru și cu această echipă să dăm speranțe Capitalei noastre".
Gheorghe Falcă a mai precizat că deja candidatul PSD-PNL obține notorietate și credibilitate:
"Astăzi discutăm aproape toată ziua despre candidatura domnului Cătălin Cîrstoiu, vom vorbi că dânsul este managerul Spitalului Universitar, care își arată componenta lui managerială, că este decanul Facultății de Medicină, toate aceste lucruri îl crește atât în notorietate, cât și în credibilitate. Odată cu oferta pe care o prezintă bucureștenilor trebuie să ajungă și în intenția de vot".